Viimase kahe päeva jooksul on seadusloome vallast saabunud kaks positiivset teadet.  Esiteks hääletas Riigikogu eile esimesel lugemisel menetlusest välja eelnõu, millega oleks religiooniõpetus muudetud gümnaasiumis kohustuslikuks.  Selle seaduse vastuvõtmisega oleks loodud soodus pinnas koolimajades toimuvaks  usupropagandaks ja ajupesuks ning senisest viljakam olnuks keskkond ka kreatsionismi ning "intelligentse kavandamise" imbumiseks bioloogiatundidesse (ma olen viimasel ajal erinevate uudistesaitide kommentaariumides täheldanud sellesuunalist ihalust teatud tüüpi inimeste poolt).  Loodetavasti on kohustusliku religiooniõppe ideega nüüd vähemalt mõneks ajaks asjad ühel pool. Lõplikult vast  siiski kahjuks mitte, sest posijad ja puuslikukummardajad teadupärast juba niisama lihtsalt alla ei anna.  Teiseks heaks sõnumiks oli väga halvale sõnumile (Riigikogu võttis vastu keelatud rajatise kõrvaldamise seaduse) järgnenud teade, mille kohaselt ei kuuluta president Toomas Hendrik Ilves seda põhiseaduse teadliku eiramise tõttu välja.  Muuhulgas märkis Ilves oma otsust põhjendades, et Riigikogu põhiseaduse vastase otsuse tingis loodetavasti ärev valimisteeelne õhustik, mitte aga soov heita väljakutse Eesti Vabariigi õiguskorrale, ent siiski ei õigusta mistahes sisepoliitiline hetkekasu mängimist põhiseadusega.  Tõsiasi, et teatud poliitikud (antud juhul Reformierakond ja IRL) on valmis meie põhiseaduse  peale sülitama ning põhjustama valimistel häälte püüdmiseks Eestile üliränka välispoliitilist kahju, ajab minule isiklikult hirmu peale. Ma jätan nende erakondade seekordse käitumise oma tuleviku valimiseelistusi kujundades väga hästi meelde. Luban seda.  Nii või teisit lõppes kõik siiski seekord hästi.  Kasuahnus, nõmedus ja rumalus 0 punkti.  Terve mõistus ja riigimehelikkus 2 punkti.